Na podlagi:

* Uredbe o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta (Uradni list RS št. 21/23 in 13/25),
* Uredbe 2021/1060/EU Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L št. 231 z dne 30. 6. 2021, str. 159) z vsemi spremembami,
* Uredbe (EU) 2021/1057 Evropskega parlamenta in Sveta z dne 24. junija 2021 o vzpostavitvi Evropskega socialnega sklada plus (ESS+) in razveljavitvi Uredbe (EU) št. 1296/2013 (UL L št. 231 z dne 30. 6. 2021, str. 21) z vsemi spremembami,
* Sporazum o partnerstvu med Slovenijo in Evropsko komisijo za obdobje 2021–2027, št. CCI 2021SI16FFPA001, z dne 12. 9. 2022, z vsemi spremembami,
* Programa evropske kohezijske politike v obdobju 2021-2027 v Sloveniji, št. CCI 2021SI16FFPR001, z dne 22. 11. 2024, objavljen na spletni strani <https://evropskasredstva.si/evropska-kohezijska-politika/kljucni-dokumenti/programski-dokumenti-za-obdobje-2021-2027/> z vsemi spremembami,
* Zakona o Vladi Republike Slovenije (Uradni list RS, št. 24/05 – UPB, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17,163/22 in 57/25 – ZF),
* Zakona o državni upravi (Uradni list RS, št. 113/05 - uradno prečiščeno besedilo, 89/07 - odl. US, 126/07 - ZUP-E, 48/09, 8/10 - ZUP-G, 8/12 - ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23),
* Zakona o javnih financah (Uradni list RS, št. 11/11 - uradno prečiščeno besedilo, 14/13 - popr., 101/13, 55/15 - ZFisP, 96/15 - ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1 in 39/25),
* Proračuna Republike Slovenije za leto 2025 (DP2025) (Uradni list RS, št. 123/23 in 104/24),
* Proračuna Republike Slovenije za leto 2026 (DP2026) (Uradni list RS, št. 104/24),
* Zakona o izvrševanju proračunov Republike Slovenije za leti 2025 in 2026 (ZIPRS2526) (Uradni list RS, št. 104/24, 17/25 – ZFO-1E in 32/25 – ZJU-1),
* Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri),
* Pravilnika o postopkih za izvrševanje proračuna Republike Slovenije (Uradni list RS, št. 50/07, 114/07 - ZIPRS0809, 61/08, 99/09 - ZIPRS1011, 3/13, 81/16, 164/20, 11/22, 96/22, 105/22 - ZZNŠPP, 149/22, 106/23 in 88/24) in
* Odločitve o podpori št. V00126-1/MK/0 za operacijo »Štipendije za specializirane poklice v kulturi«, ki jo je dne 6. 6. 2024 izdalo Ministrstvo za kohezijo in regionalni razvoj (št. dokumenta: 3032-66/2024-1630-5)

Republika Slovenija, Ministrstvo za kulturo, Maistrova 10, 1000 Ljubljana, objavlja

**JAVNI RAZPIS ZA ŠTIPENDIJE ZA SPECIALIZIRANE POKLICE V KULTURI 2025/2026 ZA PODIPLOMSKI ŠTUDIJ V TUJINI**

**(oznaka javnega razpisa: JPR-ESS-ŠTIP2025-ŠTD)**

# Ime oziroma sedež izvajalca javnega razpisa za izbor operacij (v nadaljnjem besedilu: javni razpis), ki izvede vse postopke, potrebne za dodelitev sredstev

Republika Slovenija,Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

# Predmet, namen in cilji javnega razpisa

Predmet javnega razpisa je financiranje štipendij za podiplomski študij v tujini (v nadaljnjem besedilu: štipendija) za specializirane poklice v kulturi (oznaka javnega razpisa: JPR-ESS-ŠTIP2025-ŠTD), s pričetkom financiranja v študijskem letu 2025/2026.

Naložbo sofinancirata Evropska unija iz Evropskega socialnega sklada plus (ESS+) in Republika Slovenija. Javni razpis se izvaja v okviru Programa Evropske kohezijske politike v obdobju 2021–2027 v Sloveniji, cilja politike: 4 Bolj socialna in vključujoča Evropa za izvajanje evropskega stebra; prednostne naloge: 6 Znanja in spretnosti ter odzivni trg dela; specifičnega cilja: ESO4.5. Izboljšanje kakovosti, vključenosti, učinkovitosti in ustreznosti sistemov izobraževanja in usposabljanja za potrebe trga dela, vključno z vrednotenjem neformalnega in priložnostnega učenja, da bi podprli pridobivanje ključnih kompetenc, tudi podjetniških in digitalnih veščin ter s spodbujanjem uvedbe dualnih sistemov usposabljanja in vajeništev.

Štipendija je namenjena izključno za javnoveljavni podiplomski študij (magistrski študijski program, enoviti magistrski študijski program ali doktorski študijski program oziroma primerljiv študij) na tuji izobraževalni ustanovi, ki ga prijavitelj zaključi s pridobitvijo javno veljavne listine oziroma diplome (Master’s Degree, M.A., Doctor of Science, Sc.D., Dr.Sc. ali Ph.D.).

Štipendija je namenjena sofinanciranju stroškov šolnin in drugih neposrednih življenjskih stroškov študija v tujini.

Štipendije se podeljujejo za specializirane poklice, za katere ministrstvo izvaja postopke ali vodi razvide. V primeru, da za posamezen poklic obstaja dvom, ali sodi med specializirane poklice v kulturi, izda mnenje o tem ministrica, pristojna za kulturo.

Namen javnega razpisa je dvig poklicnih kompetenc na vseh področjih kulture in v ta namen vlaganje v izobraževanje, usposabljanje za spretnosti in vseživljenjsko učenje. V okviru javnega razpisa se zagotavlja pridobivanje znanja, kompetenc in spretnosti, ki bodo vključenim v formalno izobraževanje zagotavljale uspešno vključevanje na trg dela in v družbo ter pomagale pri razvijanju in ohranjanju poklicne kariere. Z ukrepi na tem področju se zapolnjujejo vrzeli obstoječega izobraževalnega sistema, in sicer z usposabljanji za specifične umetniške poklice ter druge poklice v kulturi. Pridobivanje kompetenc skozi usposabljanja pomeni tudi zagotavljanje pogojev za večjo kulturno ustvarjalnost, ki je ena izmed elementov uspešnejšega prodora na trg dela.

Javni razpis bo zasledoval cilje, ki:

* spodbujajo k dodatnemu izobraževanju na področju kulture,
* zagotavljajo večjo dostopnost različnih oblik izobraževanja s področja kulture ter
* dvigujejo specifična znanja in usposobljenosti.

**Pomen izrazov:**

* študij v tujini je študij v katerikoli državi razen v Republiki Sloveniji;
* študijsko leto je obdobje, v katerem se izvaja študij in obsega čas od vpisa do zaključka posameznega letnika, ki je praviloma v naslednjem letu, in običajno traja od oktobra do septembra naslednjega leta;
* semester je obdobje v študijskem letu, ki praviloma obsega polovico študijskega leta (šest mesecev, običajno od oktobra do marca ter od aprila do septembra) in na katerega je vezano izplačilo obroka štipendije po realiziranem semestru in opravljenih semestrskih obveznostih (tudi v primeru drugačne razdelitve študijskega leta se izplačila izvajajo na način dveh semestrov);
* javnoveljavni program je program, ki je mednarodno primerljiv in za katerega prijavitelj z listino izkaže, da je študij akreditiran v državi, kjer se izvaja, s strani državne ustanove, ki je odgovorna za izobraževanje v tej državi in kjer po zaključku prijavitelj dobi priznano stopnjo izobrazbe (podatke o akreditaciji ali javni veljavnosti študijskega programa lahko prijavitelji najdejo na več različnih dokumentih in virih, na primer akreditacijski certifikat, ki ga izda pristojna nacionalna agencija ali organ države študija in ki potrjuje, da je študijski program akreditiran in izpolnjuje nacionalne standarde kakovosti. Drugi viri informacij so lahko referati in uradna spletna stran šole, če vsebuje sezname akreditiranih programov, dokumente o postopkih ocenjevanja, poročila o kakovosti programa. Tudi brošure o študiju ponekod vsebujejo akreditacijo svojih študijskih programov, kot znak kakovosti. Pri pridobivanju informacij o akreditaciji študijskega programa se, prosimo, obrnite na ustreznega ponudnika informacij, kot so nacionalne agencije za akreditacijo države študija ali visokošolske ustanove same);
* potrdilo o vpisu je dokument, s katerim izobraževalna ustanova potrdi, da je prijavitelj vpisan na to izobraževalno ustanovo v tekočem študijskem letu za polni študijski čas;
* specializirani poklici v kulturi so poklici s področij nepremične in premične kulturne dediščine, besednih, uprizoritvenih, glasbenih, filmskih, avdiovizualnih, vizualnih in intermedijskih umetnosti, arhitekture, oblikovanja, založništva in knjižničarstva, kinematografije, kulturnega managementa ter novinarstva;
* področje novinarstva predstavljajo podiplomski študijski programi novinarstva in medijskih študij, ki lahko vključujejo različne oblike novinarskih specializacij ter kritičnega proučevanja medijev in medijskih politik v sodobnih družbah;
* vzhodna regija in zahodna regija: Slovenija se deli na dve kohezijski regiji, skladno s Standardno klasifikacijo teritorialnih enot (SKTE oziroma angleška kratica NUTS), podrobnejša opredelitev je navedena na spletni strani Ministrstva za kohezijo in regionalni razvoj: <https://www.gov.si/teme/kohezijski-regiji-v-sloveniji/>;
* upravičena oseba je prijavitelj, ki izpolnjuje pogoje, navedene v 3. točki javnega razpisa.

**Štipendija za študij:**

* štipendija se podeli od letnika študija, v katerega se prijavitelj vpiše v študijskem letu 2025/2026, za eno celo stopnjo študija;
* štipendiranje lahko traja največ toliko študijskih let brez absolventskega staža, kolikor jih je predpisanih s programom, za katerega se prijavitelj prijavlja, vendar ne več kot za tri študijska leta;
* štipendija se **ne** podeljuje za absolventski oziroma temu primerljiv status.

**Status študenta:**

Prijavitelj mora imeti v času prejemanja štipendije status rednega študenta za polni študijski čas (z obliko študija full-time ali Vollzeit ipd.). Študent za polni študijski čas je oseba, katere primarna dejavnost je študij.

**Obveznosti štipendista po zaključku študija:**

Prejemnik štipendije se zaveže, da bo študij zaključil in da bo predložil dokazilo o diplomi in pridobljenem nazivu.

Po zaključku študija je štipendist še tri leta enkrat letno dolžan ministrstvu na kratko poročati o svojih poklicnih aktivnostih, zaradi evalvacije učinkov in vrednotenja ciljev štipendiranja.

V primeru neizpolnjevanja obveznosti oziroma nedokončanja študija mora štipendist vrniti izplačana sredstva z zakonitimi zamudnimi obrestmi.

# Pogoji za prijavo na javni razpis

* Prijavitelj se na javni razpis prijavlja z le eno vlogo (za eno štipendijo za eno stopnjo podiplomskega študija, katerega študijski program izvaja ena izobraževalna ustanova ali več izobraževalnih/visokošolskih ustanov skupaj v tujini, npr. Joint Degree Program ipd.; v nadaljnjem besedilu: prijavljeni študij).
* Prijavitelj je rojen v letu od vključno 2007 do vključno 1970.
* Prijavitelj ima stalno prebivališče v Republiki Sloveniji.
* Prijavitelj bo v času študija bival v državi, v kateri se izvaja prijavljeni študij.
* Prijavitelj je sprejet ali vpisan na podiplomski (magistrski ali doktorski) študij oziroma v 4. ali višji letnik enovitega magistrskega študija v tujini v študijskem letu 2025/2026, ki poteka v okviru javno veljavnega oziroma akreditiranega programa, za katerega bo pridobil javno priznano stopnjo izobrazbe in ga zaključil s pridobitvijo javno veljavne listine, diplome (Master’s Degree, M.A., Doctor of Science, Sc.D., Dr.Sc. ali Ph.D.).
* Prijavljeni študij **ne** temelji na katerem izmed evropskih programov mobilnosti (npr. Erasmus+).
* Prijavljeni študij ne bo potekal v obliki študija na daljavo oziroma v obliki e-študija.
* Oblika prijavljenega študija je redni študij s polno študijsko obremenitvijo.
* Prijavitelj v študijskem letu 2025/2026 ne bo vpisan v isti letnik istega programa, v katerega je bil v preteklosti že vpisan.
* Prijavitelj v študijskem letu 2025/2026 ne bo imel statusa absolventa oziroma temu enakovrednega statusa.
* Prijavitelj z ministrstvom še ni imel sklenjene pogodbe o štipendiranju za študij iste stopnje.
* V primeru, da je bil prijavitelj pogodbena stranka ministrstva, mora imeti na dan oddaje vloge izpolnjene vse morebitne zapadle pogodbene obveznosti iz preteklih pogodb (v primeru pogodbe o štipendiranju mora imeti zaključen študij, za katerega je prejemal štipendijo, kar dokazuje z ustreznim dokazilom).
* Prijavitelj bo imel v času štipendiranja status rednega študenta za polni študijski čas in izpolnjuje splošna pravila iz 1. točke javnega razpisa ter bo za vsako obdobje štipendiranja predložil potrdilo o vpisu.
* Prijavitelj od začetka študijskega leta 2025/2026 in ves čas študija/štipendiranja ne bo v delovnem razmerju in ne bo opravljal samostojne registrirane dejavnosti v Republiki Sloveniji ali v tujini.
* Prijavitelj od začetka študijskega leta 2025/2026 in ves čas študija/štipendiranja ne bo vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini.
* Prijavitelj od začetka študijskega leta 2025/2026 in ves čas študija/štipendiranja ne bo poslovodna oseba gospodarskih družb ali direktor zasebnega zavoda.
* Prijavitelj za neposredne stroške ali izdatke prijavljenega študija ni in ne bo pridobil sredstev iz drugih virov oziroma ne bo prejemnik drugih štipendij.
* Prijaviteljeva povprečna študijska ocena ni nižja od 8,00 oziroma, če predhodni študij ni bil ocenjen z ocenami, vsota točk, doseženih na maturi, ni nižja od 20. Če se je prijavitelj izobraževal v tujini, kjer se ocenjevalni sistem razlikuje od uradnega načina ocenjevanja v Republiki Sloveniji, prijavitelj zagotovi prevod in pretvorbo ocen v sistem ocenjevanja v Republiki Sloveniji; ministrstvo lahko prijavitelja kadar koli pozove k predložitvi uradne ocenjevalne lestvice z legendo in razponom ocen. V primeru, da povprečna ocena oziroma doseženo število točk na maturi ne bo izračunano in jasno razvidno ali v primeru zavajanja glede povprečne ocene oziroma točk, se bo prijavitelj štel za neupravičeno osebo.
* Študijski program prijavljenega študija se bo zaključil najkasneje do **30. 9. 2028**.
* Prijavitelj bo ob zadnjem zahtevku za izplačilo štipendije predložil dokazila o zaključku študija, in sicer najkasneje do **30. 10. 2028.** V nasprotnem primeru je dolžan vrniti že vse izplačane obroke štipendije z zakonitimi zamudnimi obrestmi, v roku 30 dni od vročitve zahtevka za vračilo sredstev.
* Prijavitelj mora vsem dokumentom v tujem jeziku (izvirniku oziroma kopiji izvirnika) priložiti prevod v slovenščino; za vsako dokazilo, predloženo v tujem jeziku, lahko ministrstvo kadarkoli med postopkom zahteva sodno overjeni prevod.
* Dopolnitve v skladu z izjavami, ki so del razpisne dokumentacije, mora prijavitelj predložiti v roku in pod pogoji, določenimi v javnem razpisu in se ga v tem primeru ponovno ne poziva k dopolnitvi.

Vloge prijaviteljev, ki izpolnjujejo razpisne pogoje in so skladne s predmetom, namenom in cilji javnega razpisa, se uvrstijo v postopek ocenjevanja.

# Način ocenjevanja

Za ocenjevanje vlog je pristojna strokovna komisija za podeljevanje štipendij za specializirane poklice v kulturi (v nadaljnjem besedilu: komisija).

Komisija bo pri posameznem merilu za ocenjevanje vlogo ocenila upoštevajoč naslednje ocenjevalne lestvice (razen, kjer je to v merilih drugače določeno):

|  |  |
| --- | --- |
| Kvaliteta podeljevanja točk | Prejete točke |
| |  | | --- | | neustrezno | | 0 |
| |  | | --- | | pomanjkljivo | | 1 |
| delno ustrezno | 2–3 |
| |  | | --- | | ustrezno | | 4 |
| odlično | 5 |

# Merila za izbor prijaviteljev, ki izpolnjujejo pogoje (navedba, opis, ovrednotenje)

|  |  |  |  |
| --- | --- | --- | --- |
| Oznaka | Kriterij | Dokazila | Najvišje možno število točk |
| 5.1. | Reference | Priporočila strokovnjakov s področja ali profesorjev in za področje novinarstva priporočila novinarjev ali uredništev. | 5 |
| 5.2. | Dosežki | Prejete nagrade ali priznanja s področja ali objave strokovnih oziroma znanstvenih vsebin ali medijskih vsebin na državni ali mednarodni ravni, nastopi na strokovnih dogodkih in konferencah, in za področje medijev in novinarstva prepoznavnost in odmevnost novinarskega dela, objava strokovnih člankov s področja medijev. | 5 |
| 5.3. | Aktivnost | Medijske objave, koncertni listi, razstave, sodelovanje v nacionalno ali mednarodno pomembnih projektih, za področje medijev in novinarstva objave novinarskih prispevkov v referenčnih medijih oziroma publikacijah, delo na razvoju novih medijskih vsebin, oblik in načinov doseganja občinstva. | 5 |
| 5.4. Motivacijsko pismo v treh delih: 1. Študij (do 1000 znakov s presledki), 2. Razvoj veščin (do 1000 znakov s presledki), 3. Poklicni razvoj (do 1500 znakov s presledki) | | | |
| 5.4.1. | 1. Študij | Opis pričakovanj do študija in vzroka odločitve za študij. | 5 |
| 5.4.2. | 2. Razvoj veščin | Opis, kako bo izobraževanje koristilo pri razvoju veščin. | 5 |
| 5.4.3. | 3. Poklicni razvoj | Opis, kako bo izobraževanje pomagalo na poklicni poti. | 5 |
| 5.5. | Povprečna ocena | Dosedanja povprečna študijska ocena študija ali zadnjega zaključenega letnika (podrobneje v poglavju o obveznih dokumentih):   * od 8,00 do 8,39: 5 točk, * od 8,40 do 8,99: 10 točk, * od 9,00 do 10: 15 točk;   oziroma če predhodni študij ni ocenjen z ocenami:   * od 20 do 22 točk na maturi (oziroma povprečna ocena od 4,00 do 4,49): 5 točk, * od 23 do 24 točk na maturi (oziroma povprečna ocena od 4,50 do 4,89): 10 točk, * od 25 točk in več na maturi (oziroma povprečna ocena 4,90 in več): 15 točk. | 15 |
|  | SKUPAJ |  | 45 |

Kriteriji za ocenjevanje so ovrednoteni s točkami. Pri posameznem kriteriju je navedeno najvišje možno število točk. Skupno najvišje možno število doseženih točk je 45. Izbran je lahko prijavitelj, ki bo dosegel najmanj 22 točk, in sicer v okviru razpoložljivih sredstev in do porabe sredstev. Izbrani bodo prijavitelji z višjim številom točk. Ko se razpoložljiva sredstva porabijo, nižje uvrščeni ne bodo sprejeti v sofinanciranje, ne glede na morebiti dosežen vstopni prag.

**Dodatni kriterij – kraj stalnega bivališča:**

* Izmed prijaviteljev, ki bodo dosegli najvišje število točk, se izbere štipendiste tako, da je delitev podeljenih sredstev v skladu z razpoložljivimi sredstvi glede na vzhodno in zahodno regijo (razpoložljiva sredstva za javni razpis so navedena po kohezijskih regijah in glede na vir financiranja v točki 6). Kriterij je kraj stalnega prebivališča štipendistaob oddaji vloge na javni razpis.
* V primeru, da bosta dve (ali več vlog) dosegli enako število točk za zadnja razpoložljiva sredstva glede na določeno kohezijsko regijo in bodo hkrati z uvrstitvijo obeh (oziroma več vlog) v sofinanciranje presežena razpoložljiva sredstva, se med vlogami z enakim seštevkom točk v sofinanciranje sprejme tista, ki jo je komisija z več točkami ocenila po kriteriju 5.4.3 Poklicni razvoj. V primeru še vedno enakega rezultata se upošteva kriterij 5.4.2. Razvoj veščin, v primeru še vedno enakega rezultata se upošteva kriterij 5.2 Dosežki in v primeru še vedno enakega rezultata se upošteva kriterij 5.5. Povprečna ocena. V primeru, da ima prijavitelj iz zahodne regije večje število točk kot prijavitelj iz vzhodne regije, razpoložljiva sredstva za zahodno kohezijsko regijo pa so že porabljena, prijavitelj iz zahodne regije ne bo deležen štipendiranja.

Člani komisije podajo ocene vlog na ocenjevalnih listih, pri čemer vsako vlogo ocenita najmanj dva člana komisije. Posamezna vloga se točkuje v skladu z razpisnimi kriteriji. Če se pridobljeni oceni razlikujeta za 10 odstotnih točk ali manj, se ocena oblikuje na osnovi povprečja obeh ocen. Če pa se oceni razlikujeta za več kot 10 odstotnih točk, vlogo oceni še tretji ocenjevalec, ki ga določi predsednik komisije. V tem primeru se ocena oblikuje na osnovi povprečja vseh treh ocen.

Komisija bo v okviru razpisanih sredstev na osnovi rezultatov ocenjevanja oblikovala predlog liste prijaviteljev za sofinanciranje. Ministrica bo na podlagi predloga komisije odločila o izboru prijaviteljev s posamičnimi sklepi.

Če izbrani prijavitelj odstopi od podpisa pogodbe oziroma od že sklenjene pogodbe, se ponudi štipendija najvišje ocenjenemu prijavitelju oziroma naslednjemu na rezervni listi iste regije, na kateri je bil izbran prijavitelj, ki je odstopil. Na rezervno listo se lahko uvrstijo prijavitelji, ki dosežejo vsaj 22 točk in zaradi omejitve finančnih sredstev niso izbrani v financiranje.

Ministrstvo si pridržuje pravico, da lahko javni razpis kadarkoli do izdaje sklepov o (ne)izboru prekliče.

# Okvirna višina sredstev, ki so na razpolago za javni razpis

Naložbo sofinancirata Evropska unija iz Evropskega socialnega sklada plus (ESS+) in Republika Slovenija.

Višina sredstev, ki so na razpolago za javni razpis, je do 2.889.188,24 evrov do leta 2028 (skupaj za vzhodno regijo do 1.400.678,46 evrov ter skupaj za zahodno regijo do 1.488.509,78 evrov), predvidoma pa se bodo črpala v letih 2025, 2026, 2027 ter 2028, in sicer:

|  |  |  |  |  |  |  |
| --- | --- | --- | --- | --- | --- | --- |
|  | Proračunska postavka | 2025 | 2026 | 2027 | 2028 | SKUPAJ |
| EU – vzhodna regija | 230158 | 344.185,92 | 359.021,52 | 409.462,56 | 77.964,47 | 1.190.634,47 |
| SLO – vzhodna regija | 230159 | 60.719,04 | 63.336,24 | 72.234,72 | 13.753,99 | 210.043,99 |
| EU – zahodna regija | 230160 | 172.134,72 | 179.554,32 | 204.780,96 | 38.991,70 | 595.461,70 |
| SLO – zahodna regija | 230161 | 258.160,32 | 269.287,92 | 307.121,76 | 58.478,08 | 893.048,08 |
| SKUPAJ |  | 835.200,00 | 871.200,00 | 993.600,00 | 189.188,24 | 2.889.188,24 |
| Drugi viri | / | / | / | / | / | / |
| SKUPAJ |  | 835.200,00 | 871.200,00 | 993.600,00 | 189.188,24 | 2.889.188,24 |

Teritorialno bodo sredstva porazdeljena na ozemlje celotne Republike Slovenije, vendar pa se bodo pri izvajanju štipendiranja upoštevale razlike med vzhodno in zahodno kohezijsko regijo. Razdelitev slovenskih občin na kohezijski regiji je razvidna na naslednji povezavi: <https://www.gov.si/assets/ministrstva/MKRR/DRR/Tema-spodbujanje-regionalnega-razvoja/NUTS_SKTE-2020-Sifrant-kohezijskih-regij-in-obcin.xlsx>.

Viri financiranja:

* Razmerje med sredstvi proračuna Evropske unije in proračuna Republike Slovenije na vzhodni regiji je 85:15.
* Razmerje med sredstvi proračuna Evropske unije in proračuna Republike Slovenije na zahodni regiji je 40:60.

V primeru porabe na proračunskih postavkah ima ministrstvo možnost preklicati ali spremeniti javni razpis ali v sklenjeni pogodbi o sofinanciranju določiti novo pogodbeno vrednost ali dinamiko financiranja. V primeru, da se izbrani prijavitelj ne strinja s predlogom ministrstva, se šteje, da odstopa od vloge ali sklenjene pogodbe o sofinanciranju. Izvedba postopka javnega razpisa je vezana na proračunske zmožnosti ministrstva.

# Obdobje, v katerem morajo biti porabljena dodeljena sredstva (predvideni datum začetka in konca črpanja sredstev)

Ministrstvo bo financiralo štipendije v obdobju od 1. 10. 2025 oziroma od začetka študijskega leta 2025/2026 do 30. 9. 2028.

# Način financiranja

Z javnim razpisom se financira:

* Štipendija, ki znaša predvidoma do 7.200,00 evrov na semester (do 1.200,00 evrov na mesec) oziroma največ do 14.400,00 evrov na študijsko leto in se izplača predvidoma dvakrat v študijskem letu (če študijske obveznosti v posameznem študijskem letu trajajo samo en semester oziroma šest mesecev, je prijavitelj za to leto upravičen do štipendije samo za opravljeni semester).
* Pravica do štipendije se lahko dodeli od letnika, v katerega je štipendist vpisan v zimskem semestru 2025/2026, do zaključka posameznega študijskega programa. Prijavitelj se mora vpisati in s študijem v tujini s tem letnikom tudi začeti v študijskem letu 2025/2026.
* Štipendist mora med pogodbenim razmerjem redno napredovati v višji letnik in študij zaključiti v pogodbenem roku ter izpolnjevati druge obveznosti, predpisane s pogodbo.
* Štipendija se izplača po predložitvi izpolnjenega obrazca Zahtevek za izplačilo štipendije in dokazil o opravljenem semestru ali letniku, skupaj s prevodi dokazil v slovenščino (v primeru, da študijske obveznosti v posameznem študijskem letu trajajo samo en semester, je prijavitelj za to leto upravičen do štipendije samo za opravljeni semester), zadnji obrok štipendije se izplača po predložitvi dokazila o diplomiranju in pridobljenem nazivu.

Dokazila, ki morajo biti predložena pred začetkom financiranja:

|  |  |  |
| --- | --- | --- |
| Vrsta stroška | Podrobnejša opredelitev | Specifikacija dokazil |
| strošek na enoto | štipendija za študij | potrdilo o vpisu v podiplomski študij oziroma v višji letnik podiplomskega študija |

Dokazila, ki jih mora štipendist predložiti ob zaključku študija:

|  |  |  |
| --- | --- | --- |
| Vrsta stroška | Podrobnejša opredelitev | Specifikacija dokazil |
| strošek na enoto | štipendija za študij | dokazilo o diplomiranju |

Z izbranimi prijavitelji na javni razpis bodo sklenjene pogodbe o štipendiranju. Ministrstvo in izbrani prijavitelj bosta s pogodbo o štipendiranju dogovorila obseg in dinamiko štipendiranja na osnovi vloge, podane na javni razpis.

# Vsebina in priprava vloge na javni razpis

Razpisna dokumentacija obsega naslednje dokumente:

* Besedilo javnega razpisa;
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena in zainteresiranim osebam dostopna na spletni strani ministrstva.

# Obvezni dokumenti prijaviteljev

## 10.1. Obvezne sestavine vloge

Vloga se šteje za formalno popolno, če vsebuje vse naslednje pravilno izpolnjene in podpisane obrazce ter dokazila:

1. Prijavni obrazec JPR-ESS-ŠTIP2025-ŠTD z življenjepisom in motivacijskim pismom.
2. Potrdilo izobraževalne ustanove o vseh opravljenih izpitih z razvidnimi ocenami in izračunom povprečne ocene s prevodom v slovenščino in pretvorbo\*. V primeru vpisa v višji letnik podiplomskega študija, na katerem je v celoti zaključen najmanj en letnik, priloži vse ocene tega študija; v kolikor pa vsaj en letnik še ni zaključen, priloži ocene predhodnega v celoti zaključenega študija:

* v primeru vpisa v *1. letnik podiplomskega študija,* za katerega se prijavlja – potrdilo izobraževalne ustanove o opravljenih izpitih z razvidnimi ocenami in izračunom povprečne ocene zadnjega v celoti zaključenega študija, brez ocene diplomske ali magistrske naloge;
* v primeru vpisa v *višji letnik podiplomskega študija*, za katerega se prijavlja – potrdilo izobraževalne ustanove o opravljenih izpitih z razvidnimi ocenami in izračunom povprečne ocene zadnjega v celoti zaključenega letnika;
* v primeru vpisa v *višji letnik podiplomskega študija,* za katerega se prijavlja, ki *ni ocenjen z ocenami* – potrdilo izobraževalne ustanove o opravljenih izpitih z razvidnimi ocenami in izračunom povprečne ocene zadnjega v celoti zaključenega študija, ki je bil ocenjen z ocenami, brez ocene diplomske ali magistrske naloge;
* v primeru vpisa v *višji letnik enovitega magistrskega študija,* za katerega se prijavlja – potrdilo izobraževalne ustanove o opravljenih izpitih z razvidnimi ocenami in izračunom povprečne ocene zadnjega v celoti zaključenega letnika;
* v primeru vpisa v *višji letnik enovitega magistrskega* *študija,* za katerega se prijavlja, ki *ni ocenjen z ocenami* – potrdilo izobraževalne ustanove o povprečni oceni na maturi ali potrdilo izobraževalne ustanove o opravljenih izpitih z razvidnimi ocenami in izračunom povprečne ocene zadnjega, v celoti zaključenega študija, ki je bil ocenjen z ocenami, brez ocene diplome.

\*Ocene na programih, pri katerih je ocenjevalni sistem drugačen od uradnega načina ocenjevanja v Republiki Sloveniji, mora prijavitelj pretvoriti v enotni sistem ocenjevanja v Republiki Sloveniji (ministrstvo lahko prijavitelja kadar koli pozove k predložitvi uradne ocenjevalne lestvice z legendo in razponom ocen). Navedene ocene, ki jih bo prijavitelj priložil vlogi do zaključka razpisnega roka, bodo v postopku ocenjevanja vlog upoštevane pri ocenjevanju vloge. Če povprečna ocena ni jasno razvidna, če določene ocene ni na potrdilu ali ni ustrezno prevedena oziroma pretvorjena, ta ne bo upoštevana.

1. Potrdilo o vpisu v študijski program v študijskem letu 2025/2026 za prijavljeni študij s prevodom v slovenščino oziroma izjava o nameravanem vpisu, v kolikor potrdilo izjemoma še ni izdano (v tem primeru je obvezna predložitev potrdila najkasneje do podpisa pogodbe o štipendiranju). Predložitev potrdila o vpisu za vsako študijsko leto je pogoj za izvedbo štipendiranja.
2. Študijski program z informacijo o trajanju študija, študijskega leta in semestrov, navedbo predmetov in predavateljev s prevodom v slovenščino.
3. Dokazilo o javni veljavnosti študijskega programa prijavljenega študija, tj. akreditacija študija v državi, kjer se izvaja s prevodom v slovenščino (dokazilo, da gre za študij, ki je priznan s strani pristojne nacionalne agencije ali organa države, kjer se izvaja).
4. Dokazilo o stalnem prebivališču v Republiki Sloveniji in o datumu rojstva (npr. kopija osebnega dokumenta).
5. Izjava, da prijavitelj od začetka študijskega leta 2025/2026 ne bo v delovnem razmerju in ne bo opravljal samostojne registrirane dejavnosti v Republiki Sloveniji ali v tujini, ne bo vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini in ne bo poslovodna oseba gospodarskih družb ali direktor zasebnega zavoda.
6. Izjava, da za neposredne stroške ali izdatke prijavljenega študija od začetka študijskega leta 2025/2026 ni in ne bo pridobil sredstev iz drugih virov oziroma ne bo prejemnik drugih štipendij.

Vsem dokumentom v tujem jeziku je treba priložiti prevod v slovenščino. Za vsako dokazilo, ki je predloženo v tujem jeziku, lahko ministrstvo kadar koli med postopkom zahteva sodno overjen prevod.

## 10. 2. Neobvezne sestavine vloge

* Priporočilo referenčnega strokovnjaka s področja, ki ni starejše od šest mesecev od datuma zaključka razpisa, z datumom in podpisom strokovnjaka (upoštevana bodo samo ustrezna in podpisana priporočila, ki se nanašajo na delovanje na področju).
* Dokazila o morebitnih nagradah v obliki listine z navedbo dobitnika nagrade, ki ne smejo biti starejša od leta 2021.
* Dokazila o morebitnih razstavah, koncertih, gledaliških ali plesnih predstavah, praksah z navedeno letnico in imenom, ki ne smejo biti starejša od leta 2021.
* Dokazila o morebitnih dosedanjih usposabljanjih na področju.
* Dokazila o morebitnih objavah (izpis iz COBISS-a ali podobno).
* Druga dokazila za izkazovanje izpolnjevanja kriterijev.

Vsem dokumentom v tujem jeziku je treba priložiti prevod v slovenščino. Za vsako dokazilo, ki je predloženo v tujem jeziku, lahko ministrstvo kadar koli med postopkom zahteva sodno overjen prevod.

# Zahteve glede hranjenja dokumentacije o operaciji

Ministrstvo bo vso dokumentacijo v zvezi z operacijo, v skladu z veljavnimi predpisi (Zakonom o varstvu dokumentarnega in arhivskega gradiva ter arhivih (Uradni list RS, št. 30/06 in 51/14) in Uredbo (EU) 2021/1060), hranilo še deset let po zaključku operacije, za potrebe revizije oziroma kot dokazila za potrebe bodočih preverjanj.

Vlogi priložena dokumentacija se ne vrne prijavitelju.

# Varovanje osebnih podatkov in poslovnih skrivnosti

Oddaja vloge pomeni, da se je prijavitelj seznanil z vsebino javnega razpisa in da se z njo strinja.

Varovanje osebnih podatkov bo zagotovljeno v skladu z vsakokratno veljavnim predpisom, ki ureja varstvo osebnih podatkov in poslovnih skrivnosti, predvsem z Zakonom o varstvu osebnih podatkov (Uradni list RS, št. 163/22) in Zakonom o poslovni skrivnosti (Uradni list RS, št. 22/19). Vsi podatki iz vlog, ki jih komisija odpre, so informacije javnega značaja razen tistih, ki jih prijavitelji posebej označijo, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22, v nadaljnjem besedilu: ZDIJZ), ki niso javno dostopne in tako ne smejo biti razkrite oziroma dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelji morajo pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo ministrstvo lahko domnevalo, da vloga po stališču prijavitelja ne vsebuje poslovnih skrivnosti, osebnih podatkov in drugih izjem iz 6. člena ZDIJZ.

# Način in rok za oddajo vlog za dodelitev sredstev

Vloga prijavitelja mora biti izpolnjena in oddana v elektronski obliki na spletnem obrazcu v spletni aplikaciji eJR na naslovu: <https://ejr.ekultura.gov.si/ejr-web> in mora vsebovati vse pravilno izpolnjene in podpisane obrazce ter dokazila določene s točkama 3 in 10.1 razpisnega besedila.

Prijavitelj lahko vlogo odda od 8. 9. 2025 dalje do preteka roka za prijavo na javni razpis, na enega od načinov, opredeljenih v točkah 13.1 in 13.2 razpisnega besedila.

Prijavitelj lahko do preteka razpisnega roka vlogo na spletnem obrazcu v spletni aplikaciji eJR dopolnjuje in spreminja. V primeru, da prijavitelj vlogo spreminja in dopolnjuje, se upošteva zadnja pravočasno oddana in podpisana različica vloge.

Prijavitelje opozarjamo, da se lahko na zadnji dan razpisnega roka pri oddaji vlog pojavijo težave zaradi preobremenjenosti strežnika.

## 13.1 Oddaja elektronsko podpisane vloge

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in jo elektronsko podpiše.V tem primeru vloge ni treba natisniti in poslati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno 10. 10. 2025 do 23:59.

## 13.2 Oddaja lastnoročno podpisane vloge

Če prijavitelj nima digitalne identitete za elektronsko podpisovanje, vlogo na javni razpis kljub temu odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa jo **natisne in lastnoročno podpiše**. Lastnoročno podpisan izvod vloge mora biti vsebinsko popolnoma enak elektronsko oddani vlogi. Ob morebitnih razlikah se upošteva elektronska različica.

Prijavitelji morajo uporabiti izključno obrazce iz razpisne dokumentacije, ki jih ne smejo spreminjati.

Vse obvezne priloge, določene v razpisni dokumentaciji oziroma besedilu razpisa, je treba priložiti le v spletnem obrazcu in jih ni treba pošiljati še v fizični obliki.

Natisnjena in lastnoročno podpisana vloga mora biti najkasneje10. 10. 2025 poslana priporočeno po pošti na naslov Ministrstvo za kulturo RS, Maistrova 10, 1000 Ljubljana, ali osebno oddana v vložišču ministrstva na navedenem naslovu. Vloga mora biti oddana v ovojnici, opremljeni z A4-dokumentom »Kuverta,« ki jo prijavitelj natisne iz aplikacije, z vsemi potrebnimi podatki (naslov, oznaka razpisa in navedba prijavitelja).

Natisnjena in lastnoročno podpisana vloga bo štela za pravočasno, če bo oddana na prijavnem obrazcu v spletni aplikaciji eJR in bo

1. poslana po pošti s priporočeno poštno pošiljko ter označena s poštnim žigom do vključno 10. 10. 2025 ali
2. poslana po pošti z navadno poštno pošiljko ter bo v vložišče ministrstva prispela do vključno 10. 10. 2025 ali
3. osebno oddana v vložišču ministrstva v poslovnem času, do vključno 10. 10. 2025.

## 13.3 Potrdilo o vpisu

Potrdilo o vpisu za šolsko leto 2025/2026 skupaj s prevodom v slovenščino, če je podal izjavo o nameravanem vpisu, ker potrdilo še ni bilo izdano, mora prijavitelj predložiti pred podpisom pogodbe o štipendiranju, in sicer kot priporočeno poštno pošiljko na naslov: Ministrstvo za kulturo, Maistrova 10, 1000 Ljubljana, s pripisom »Potrdilo o vpisu«, oziroma neposredno izročiti ministrstvu na navedenem naslovu v roku, določenem v razpisu. Če izbrani prijavitelj do omenjenih rokov ne bo predložil potrdila o vpisu v fizični obliki, ne bo štipendiran.

Ministrstvo prijavitelja, ki potrdila o vpisu v naslednji letnik v fizični obliki s prevodom ne predloži v roku, ne štipendira. Pravočasna oddaja tega dokumenta je pogoj za izvedbo sofinanciranja.

# Datum odpiranja vlog za dodelitev sredstev ter postopek in način izbora

Vloge bo odprla in ocenila komisija. Odpiranje vlog bo javno in se bo pričelo 15. 10. 2025 ob 11. uri v sejni sobi 329 na naslovu Maistrova 10, 1000 Ljubljana.

Komisija bo v roku 8 dni po končanem odpiranju vlog vse tiste prijavitelje, katerih vloge ne bodo popolne, pisno pozvala k dopolnitvi vlog. Pozvani prijavitelji bodo morali vloge dopolniti v roku 5 dni. Prijavitelji bodo smeli dopolniti le tisto, za kar bodo pozvani.

Ministrstvo bo po odpiranju iz nadaljnjega postopka izločilo ter s sklepom zavrglo:

* vloge, ki jih bodo vložile neupravičene osebe (tj. prijavitelji, ki ne izpolnjujejo pogojev iz 3. točke javnega razpisa),
* prepozne vloge,
* nepopolne vloge oziroma vloge, ki niti po pozivu k dopolnitvi ne bodo ustrezno dopolnjene,
* vloge, ki ne bodo oddane na način in v roku, kot sta predpisana v 13. točki javnega razpisa.

Če komisija ugotovi, da prijavljeno usposabljanje ali izobraževanje ni skladno s predmetom, namenom in cilji javnega razpisa, se ocenjevanje ne izvede, vloga pa se zavrne.

# Rok, v katerem bodo prijavitelji obveščeni o izidu javnega razpisa

Prijavitelji bodo s sklepom ministrice, pristojne za kulturo, oziroma pooblaščene osebe obveščeni o izidu javnega razpisa najkasneje v roku 60 dni od izteka roka za oddajo vlog.

Vsi izbrani prijavitelji bodo po izdaji sklepov prejeli pisni poziv za sklenitev pogodbe o štipendiranju. Če se posamezen prijavitelj v roku 8 dni od prejema tega poziva nanj ne bo odzval, se bo štelo, da je umaknil vlogo za pridobitev sredstev. Sredstva se v tem primeru lahko dodelijo prvemu naslednjemu prijavitelju, ki ima na osnovi ocene možnost prejeti sredstva.

Zoper sklep ministrstva ni dovoljena pritožba, dopustno pa je vložiti tožbo na Upravno sodišče Republike Slovenije, Fajfarjeva 33, Ljubljana.

Morebitna tožba ne zadrži izvršitve sklepa, zoper katerega je vložena, oziroma ne vpliva na podpis pogodb za sofinanciranje študija z izbranimi prijavitelji.

# Kraj in čas, kjer lahko zainteresirani dvignejo razpisno dokumentacijo

Razpisna dokumentacija je dosegljiva na spletnem naslovu ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>. Za dodatne informacije lahko pokličete na telefonsko številko 01 369 59 58 ali pišete na elektronski naslov [Klara.Policnik@gov.si](mailto:Klara.Policnik@gov.si). Uradne ure ministrstva so vsak delovni dan od 9.00 do 12.00, ob sredah tudi od 14.00 do 16.00.

# Posledice, če se ugotovi, da je v postopku potrjevanja operacij ali izvrševanja operacij prišlo do resnih napak, nepravilnosti, dvojnega financiranja, goljufije ali kršitve obveznosti

Ministrstvo lahko zahteva povračilo vseh oziroma relativnega deleža izplačanih sredstev, skupaj z zakonitimi zamudnimi obrestmi, od dneva nakazila sredstev na transakcijski račun prijavitelja oziroma upravičenca do dneva vračila sredstev v proračun Republike Slovenije. Če se ugotovi, da je prišlo do resnih napak, nepravilnosti, dvojnega financiranja, goljufije ali kršitve obveznosti bo prijavitelj moral vrniti zahtevana sredstva v roku 30 dni od vročitve zahtevka za vračilo sredstev.

# Razno

V tem javnem razpisu uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za vse spole.

Številka: 5440-26/2025-3340-2

Ljubljana, 29. 8. 2025

dr. Asta Vrečko

ministrica za kulturo